Forordningen om forbrugerbeskyttelsessamarbejde har styrket håndhævelsen af forbrugerlovgivningen i hele EU. Dens virkning er imidlertid ikke tilstrækkelig, især fordi et velfungerende og dynamisk digitalt indre marked kræver en stærk og ensartet håndhævelse af denne lovgivning overalt i EU. Antallet af brud på EU’s gældende forbrugerlovgivning viser, at håndhævelsen ikke er optimal. Ifølge de mest konservative skøn overholder 37 % af e-handels- og bookingwebstederne ikke den grundlæggende forbrugerlovgivning. Skaden anslås at være ca. 770 mio. EUR om året for forbrugere, der køber online på tværs af grænserne inden for sektorerne rejser, underholdning, beklædning, elektronikprodukter og finansielle tjenester (den del af den grænseoverskridende handel, der blev undersøgt mere detaljeret som led i konsekvensanalysen). De vigtigste problemer i forbindelse med forbrugerbeskyttelsessamarbejdet som et instrument til grænseoverskridende håndhævelse af EU’s forbrugerlovgivning er: utilstrækkelige mekanismer for gensidig bistand, utilstrækkelig bekæmpelse af udbredte overtrædelser i hele EU, særligt i det digitale miljø, vanskeligheder med afsløring af overtrædelserne samt manglende prioritering af håndhævelsesforanstaltninger.

Det er målet at skabe en styrket og mere effektiv samarbejdsramme for håndhævelse af lovgivningen, der vil øge overholdelsen af forbrugerlovgivningen i hele EU, reducere skaderne for forbrugerne og styrke retssikkerheden, særligt for erhvervsdrivende og forbrugere, der handler på tværs af grænserne. Myndighederne bør handle hurtigere og reducere omkostningerne ved at arbejde sammen om at bekæmpe de mest udbredte overtrædelser på internettet. Dette forudsætter øgede samarbejdsbeføjelser (f.eks. midlertidige foranstaltninger for at blokere websteder, der overtræder reglerne) og en enkelt, koordineret procedure, hvor Kommissionens assisterende rolle kunne styrkes.

For at sikre en ensartet håndhævelse af forbrugerlovgivningen i hele EU er de nationale myndigheder, som ellers er begrænset af deres jurisdiktionsgrænser, nødt til at samarbejde for at stoppe overtrædelser, der har en grænseoverskridende karakter.

Hvilke forskellige muligheder er der for at nå målene? Foretrækkes én løsning frem for andre? Hvis ikke, hvorfor?

Løsning 4: Revision af forordningen om forbrugerbeskyttelsessamarbejde: Løsning 3 + yderligere beføjelser, især med henblik på at gribe ind over for useriøse erhvervsdrivende, der bevidst skjuler sig, samt et kontrolsystem for at sikre, at medlemsstaterne afsætter tilstrækkelige midler til grænseoverskridende samarbejde

Løsning 3: Revision af forordningen om forbrugerbeskyttelsessamarbejde for at udvide dens anvendelsesområde og styrke dens effektivitet

Alle kategorier af interessenter (forbruger- og erhvervssammenslutninger samt Europa-Parlamentet og medlemsstaterne) mener, at forordningen om forbrugerbeskyttelsessamarbejde er nyttig og bør styrkes, således at detailhandelen kan drage fordel af det indre digitale marked. Det fremgår af en offentlig høring, der blev afsluttet i begyndelsen af 2014, og forskellige møder med interessenter (f.eks. landebesøg, forbrugertopmøderne i 2013-2015 og særlige workshops i netværket for forbrugerbeskyttelsessamarbejde).